CELEX: 32021R0037
Language: da
Date: 2020-12-07 00:00:00
Title: Kommissionens delegerede forordning (EU) 2021/37 af 7. december 2020 om ændring af delegeret forordning (EU) 2016/1675 til supplering af Europa-Parlamentets og Rådets direktiv (EU) 2015/849, idet Mongoliet udgår af skemaet i bilagets punkt I (EØS-relevant tekst)

18.1.2021   
               
               
                  DA
               
               
                  Den Europæiske Unions Tidende
               
               
                  L 14/1
               
            
         KOMMISSIONENS DELEGEREDE FORORDNING (EU) 2021/37
         af 7. december 2020
         om ændring af delegeret forordning (EU) 2016/1675 til supplering af Europa-Parlamentets og Rådets direktiv (EU) 2015/849, idet Mongoliet udgår af skemaet i bilagets punkt I
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2015/849 af 20. maj 2015 om forebyggende foranstaltninger mod anvendelse af det finansielle system til hvidvask af penge eller finansiering af terrorisme, om ændring af Europa-Parlamentets og Rådets forordning (EU) nr. 648/2012 og om ophævelse af Europa-Parlamentets og Rådets direktiv 2005/60/EF samt Kommissionens direktiv 2006/70/EF (1), særlig artikel 9, stk. 2, og
         ud fra følgende betragtninger:
         
                     (1)
                  
                  
                     Unionen skal sikre en effektiv beskyttelse af det finansielle systems integritet og det indre markeds funktion mod hvidvask af penge og finansiering af terrorisme. I direktiv (EU) 2015/849 er det fastsat, at Kommissionen bør identificere lande med strategiske mangler i deres nationale ordninger for bekæmpelse af hvidvask af penge og af finansiering af terrorisme (»AML/CFT«), der i væsentlig grad truer Unionens finansielle system.
                  
               
                     (2)
                  
                  
                     I delegeret forordning (EU) 2016/1675 (2) identificeres højrisikotredjelande med strategiske mangler. Nævnte delegerede forordning bør tages op til revision, når det er relevant i lyset af de fremskridt, som disse højrisikotredjelande gør med hensyn til at afhjælpe de strategiske mangler i deres ordninger for bekæmpelse af hvidvask af penge og af finansiering af terrorisme. Kommissionen bør i forbindelse med sine vurderinger tage hensyn til nye oplysninger fra internationale organisationer og standardsættere såsom dem, der offentliggøres af Financial Action Task Force (FATF).
                  
               
                     (3)
                  
                  
                     I betragtning af det internationale finansielle systems høje integrationsniveau, markedsoperatørernes tætte indbyrdes forbindelse, de mange grænseoverskridende transaktioner til eller fra Unionen samt graden af markedets åbenhed anses enhver AML/CFT-trussel mod det internationale finansielle system også for at udgøre en trussel mod Unionens finansielle system.
                  
               
                     (4)
                  
                  
                     I overensstemmelse med de kriterier, der er fastsat i direktiv (EU) 2015/849, har Kommissionen taget hensyn til de nylige tilgængelige oplysninger, navnlig FATF's nylige offentlige erklæringer, FATF-dokumenterne »Improving Global AML/CFT Compliance: Ongoing Process Statement«, og FATF's rapporter fra arbejdsgruppen vedrørende tilsyn med det internationale samarbejde (International Co-operation Review Group) for så vidt angår de risici, der hidrører fra individuelle tredjelande, i overensstemmelse med artikel 9, stk. 4, i direktiv (EU) 2015/849.
                  
               
                     (5)
                  
                  
                     I oktober 2019 identificerede FATF Mongoliet som en jurisdiktion med strategiske AML/CFT-mangler, for hvilke Mongoliet har udarbejdet en handlingsplan sammen med FATF. På dette grundlag og i overensstemmelse med de seneste relevante oplysninger konkluderes det i maj 2020 i Kommissionen vurdering, at Mongoliet bør betragtes som et tredjeland med strategiske mangler i sin AML/CFT-ordning, der udgør en væsentlig risiko for Unionens finansielle system, jf. kriterierne i artikel 9 i direktiv (EU) 2015/849. Det blev endvidere bemærket, at Mongoliet disse på højt politisk plan skriftligt har forpligtet sig til at afhjælpe de identificerede mangler og har udarbejdet handlingsplaner sammen med FATF.
                  
               
                     (6)
                  
                  
                     Det er yderst vigtigt, at Kommissionen hele tiden overvåger tredjelande og vurderer udviklingen i deres retlige og institutionelle rammer, de kompetente myndighederes beføjelser og procedurer samt effektiviteten af deres ordninger for bekæmpelse af hvidvask af penge og finansiering af terrorisme, for at bilaget til delegeret forordning (EU) 2016/1675 holdes opdateret.
                  
               
                     (7)
                  
                  
                     FATF så med tilfredshed på de betydelige fremskridt, som Mongoliet har gjort med hensyn til at forbedre sin AML/CFT-ordning, og noterede sig, at landet har fastlagt de retlige og reguleringsmæssige rammer for at opfylde forpligtelserne i dets handlingsplaner vedrørende de strategiske mangler, som FATF havde konstateret. Dette land er derfor ikke længere underlagt FATF's overvågningsproces under den igangværende globale AML/CFT-overensstemmelsesproces. Landet vil fortsat arbejde sammen med FATF-lignende regionale organer om yderligere at forbedre sin AML/CFT-ordning.
                  
               
                     (8)
                  
                  
                     Kommissionen vurderede oplysningerne om de fremskridt, der er gjort med hensyn til at afhjælpe strategiske mangler i Mongoliet.
                  
               
                     (9)
                  
                  
                     Kommissionen konkluderede i sin vurdering, at Mongoliet i betragtning af de foreliggende oplysninger ikke længere har strategiske mangler i sin AML/CFT-ordning. Mongoliet har styrket effektiviteten af sin AML/CFT-ordning og adresseret relaterede tekniske mangler for at opfylde forpligtelserne i sin handlingsplan vedrørende de strategiske mangler, som FATF havde identificeret. Disse foranstaltninger er tilstrækkeligt omfattende og opfylder de nødvendige krav, så de strategiske mangler, der er konstateret i henhold til artikel 9 i direktiv (EU) 2015/849, kan anses for at være blevet fjernet.
                  
               
                     (10)
                  
                  
                     Delegeret forordning (EU) 2016/1675 bør derfor ændres —
                  
               VEDTAGET DENNE FORORDNING:
         
            Artikel 1
            I skemaet i bilaget til delegeret forordning (EU) 2016/1675 i punkt »I. Højrisikotredjelande, som på højt politisk plan skriftligt har forpligtet sig til at afhjælpe de identificerede mangler, og som har udarbejdet en handlingsplan sammen med FATF« udgår følgende linje:
            
                        10
                     
                     
                        Mongoliet
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. december 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 141 af 5.6.2015, s. 73.
         
            (2)  Kommissionens delegerede forordning (EU) 2016/1675 af 14. juli 2016 til supplering af Europa-Parlamentets og Rådets direktiv (EU) 2015/849 gennem identificering af højrisikotredjelande med strategiske mangler (EUT L 254 af 20.9.2016, s. 1).